DELEGOVANÉ NARIADENIE KOMISIE (EÚ) 2021/2065

z 25. augusta 2021,

ktorým sa stanovuje plán pre odhadzovanie úlovkov pri love kalkana veľkého v Čiernom mori

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6,

keďže:

(1) Cieľom nariadenia (EÚ) č. 1380/2013 je postupne odstrániť odhadzovanie úlovkov pri všetkých druhoch rybolovu EÚ zavedením povinnosti vylodiť úlovky.

(2) Pokiaľ ide o Čierne more, v článku 15 nariadenia (EÚ) č. 1380/2013 sa stanovuje povinnosť vylodiť všetky úlovky druhov, na ktoré sa vzťahujú obmedzenia výlovu. Podľa článku 15 ods. 1 písm. d) nariadenia (EÚ) č. 1380/2013 sa povinnosť vylodiť úlovky uplatňuje na druhy charakterizujúce daný rybolov najneskôr od 1. januára 2017. Kalkan veľký patrí medzi tieto druhy.

(3) Komisia 20. októbra 2016 prijala delegované nariadenie (EÚ) 2017/87 (2), ktorým sa stanovuje plán pre odhadzovanie úlovkov pri love kalkana veľkého v Čiernom mori, ktorým bola stanovená výnimka z dôvodu vysokej miery prežitia kalkana veľkého uloveného nastavovacími žiabrovkami. Uplatňovalo sa od 1. januára 2017 do 31. decembra 2019.

(4) Bulharsko a Rumunsko majú priamy hospodársky záujem na rybolove kalkana veľkého v Čiernom mori. Uvedené členské štáty 12. februára 2021 predložili Komisii spoločné odporúčanie, v ktorom požiadali o predĺženie plánu pre odhadzovanie úlovkov a o výnimku z dôvodu vysokej miery prežitia pri love kalkana veľkého nastavovacími žiabrovkami v Čiernom mori. Uvedené členské štáty predložili 15. júla 2021 aktualizované spoločné odporúčanie. Relevantné vedecké subjekty poskytli k vysokej miere prežitia tohto druhu svoje stanoviská.

(5) Vedecký, technický a hospodársky výbor pre rybárstvo (3) (ďalej len „STECF“) posúdil predložené aktualizované spoločné odporúčanie a poukázal na potrebu zlepšenia poskytnutých informácií. Komisia si je vedomá existencie vedeckých štúdií (4), ktoré preukazujú vysokú mieru prežitia kalkana veľkého, ktorého v Čiernom mori lovia žiabrovkami plavidlá z tretích krajín. Vzhľadom na to, že uvedené štúdie sa týkajú rovnakej morskej oblasti, rovnakého loveného druhu a rovnakého výstroja, ktoré sú predmetom výnimky, o ktorú požiadalo Bulharsko a Rumunsko, Komisia sa domnieva, že táto štúdia by sa mala na účely výnimky zohľadniť.

(6) Na základe vedeckých dôkazov a posúdenia STECF by sa výnimka z dôvodu vysokej miery prežitia povolená podľa článku 15 ods. 4 písm. b) nariadenia (EÚ) č. 1380/2013 mala zahrnúť do tohto nariadenia na jeden rok.

(7) Dotknuté členské štáty by mali do 1. mája 2022 predložiť doplňujúce údaje o odhadoch miery prežitia kalkana veľkého pri love tohto druhu žiabrovkami.

(8) Keďže opatrenia stanovené v tomto nariadení majú priamy vplyv na ekonomické činnosti v súvislosti s plánovaním rybárskej sezóny plavidiel Únie, toto nariadenie by malo nadobudnúť účinnosť ihneď po jeho uverejnení. V súlade so spoločným odporúčaním a s cieľom dodržať harmonogram stanovený v článku 15 ods. 1 nariadenia (EÚ) č. 1380/2013 by sa toto nariadenie malo uplatňovať od 1. januára 2022,

PRIJALA TOTO NARIADENIE:

Článok 1 Plnenie povinnosti vylodiť úlovky Povinnosť vylodiť úlovky stanovená v článku 15 ods. 1 nariadenia (EÚ) č. 1380/2013 platí na rybolov kalkana veľkého (Psetta maxima) uloveného nastavovacími žiabrovkami (kód výstroja (5) GNS) v Čiernom mori.

Článok 2 Vymedzenie pojmov Na účely tohto nariadenia „Čierne more“ sú morské vody v geografickej podoblasti 29 Všeobecnej rybárskej komisie pre Stredozemné more (GFCM), ktorá je vymedzená v prílohe I k nariadeniu Európskeho parlamentu a Rady (EÚ) č. 1343/2011 (6).

Článok 3 Výnimka z dôvodu vysokej miery prežitia 1. Výnimka z povinnosti vylodiť úlovky podľa článku 15 ods. 4 písm. b) nariadenia (EÚ) č. 1380/2013 pri druhoch, pri ktorých z vedeckých dôkazov vyplýva vysoká miera prežitia, sa v roku 2022 vzťahuje na kalkana veľkého (Psetta maxima) uloveného nastavovacími žiabrovkami (GNS) v Čiernom mori. 2. Jedince kalkana veľkého (Psetta maxima) ulovené za okolností uvedených v odseku 1 sa okamžite vypustia v oblasti, v ktorej boli ulovené. 3. Členské štáty, ktoré majú priamy hospodársky záujem na love kalkana veľkého v Čiernom mori, predložia Komisii do 1. mája 2022 doplňujúce údaje o odhadoch miery prežitia kalkana veľkého loveného žiabrovkami a všetky ďalšie relevantné vedecké informácie na podporu výnimky stanovenej v odseku 1. STECF posúdi tieto údaje najneskôr do 31. júla 2022.

Článok 4 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie sa uplatňuje od 1. januára do 31. decembra 2022.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 25. augusta 2021 Za Komisiu predsedníčka Ursula VON DER LEYEN

(1) Ú. v. EÚ L 354, 28.12.2013, s. 22.

(2) Delegované nariadenie Komisie (EÚ) 2017/87 z 20. októbra 2016, ktorým sa stanovuje plán pre odhadzovanie úlovkov kalkana veľkého v Čiernom mori (Ú. v. EÚ L 14, 18.1.2017, s. 9).

(3) Správy Vedeckého, technického a hospodárskeho výboru pre rybárstvo (STECF) – Hodnotenie spoločných odporúčaní týkajúcich sa povinnosti vylodiť úlovky (STECF-21-05), 2021. Úrad pre vydávanie publikácií Európskej únie, Luxembursko. K dispozícii na adrese: https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. and N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: 321–331, 2004; Giragosov, V. and A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998-2010), Turkish Journal of Fisheries and Aquatic Sciences, September 2012, DOI: 10.4194/1303-2712-v12_2_25; Samsun, N. and F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: 57-62 (2005).

(5) Kódy výstroja použité v tomto nariadení zodpovedajú kódom uvedeným v prílohe XI k vykonávaciemu nariadeniu Komisie (EÚ) č. 404/2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 1). V prípade plavidiel s najväčšou dĺžkou menej ako 10 metrov kódy výstroja použité v tejto tabuľke zodpovedajú kódom klasifikácie rybárskeho výstroja stanoveným organizáciou FAO.

(6) Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44).